KIRJALLINEN KYSYMYS E-0054/02 esittäjä(t): Wolfgang Kreissl-Dörfler (PSE) komissiolle. Deutsche Orden veljeskunnan Hospitalwerk-hyväntekeväisyysjärjestön (DOH) puitesopimus Euroopan komission kanssa.



Virallinen lehti nro 229 E , 26/09/2002 s. 0051 - 0053



KIRJALLINEN KYSYMYS E-0054/02 esittäjä(t): Wolfgang Kreissl-Dörfler (PSE) komissiolle (24. tammikuuta 2002) Aihe: Deutsche Orden veljeskunnan Hospitalwerk-hyväntekeväisyysjärjestön (DOH) puitesopimus Euroopan komission kanssa Saksalaisen Deutsche Orden -veljeskunnan Hospitalwerk-hyväntekeväisyysjärjestö (Deutsch-Ordens Hospitalwerk GmbH, kansainvälinen osasto) ja Euroopan komissio tekivät ensimmäisen, 2,95 miljoonan euron puitesopimuksen useissa Aasian maissa käynnistettyjen apuohjelmien tukemiseksi. Näin kirjoittaa DO aktuell, saksalaisen veljesmaakunnan lehti numerossa 4/1999. Der Deutsche Orden on julkisoikeudellinen yhteisö (rekisteröity toimipaikka: Weyarn/Etelä-Baijeri), ja se on ollut maksuvaikeuksissa marraskuusta 2000 lähtien. 1. Mikä oli edellä mainitun sopimuksen sisältö ja tavoite? 2. Minkä edellytysten ja velvoitteiden tuli täyttyä EU-rahoituksen saamiseksi? 3. Kuinka paljon varoja maksettiin? 4. Mitä tulosraportteja DOH:n kehitystyöstä on saatavana? 5. Onko varojen käytöstä tositteita? Millaisia? 6. Tekivätkö komissio ja DOH muita sopimuksia? Mitä? 7. Jatkuuko komission ja DOH:n yhteistyö vai onko se jo loppunut? Christopher Pattenin komission puolesta antama vastaus (22. maaliskuuta 2002) 1. Yhteisön ja DOH-I-järjestön välisen sopimuksen otsikkona on huumeidenkäyttäjien kestävä taloudellinen ja sosiaalinen kuntouttaminen Aasiassa (ASI/B7-6210/IB/98/0643). Hankkeen talousarvio on yhteensä 2 600 000 euroa, josta yhteisön osuus 1 950 000 euroa ja DOH-I-järjestön osuus 650 000 euroa. Ehdotetun ohjelman kokonaistavoitteena on aasialaisten huumeidenkäyttäjien tehokas sekä kestävä taloudellinen ja sosiaalinen kuntouttaminen. Erityistavoitteisiin sisältyy edunsaajien avustaminen taloudellisessa ja sosiaalisessa kuntouttamisessa kehittämällä asianmukaisiin menetelmiin perustuvia hankkeita sekä tämän lähestymistavan kestävyyden varmistaminen parantamalla kansalaisjärjestöjen hallinnollisia ja toiminnallisia valmiuksia. Tavoitteena on parantaa huomattavasti ja mitattavissa olevalla tavalla kuntoutusta ja vähentää huumeiden kysyntää kohdeväestön (edunsaajien) keskuudessa, johon kuuluu nykyisin noin 5 000 huumeidenkäyttäjää. 2. Hankkeen rahoittamiselle on asetettu seuraavat ehdot: - ensimmäisen maksuerän suorittaminen edellyttää vuosittaisen työsuunnitelman hyväksymistä ja kutakin yksittäistä maksuerää suuremman vakuuden esittämistä; - keskimmäisten maksuerien suorittaminen edellyttää vuosittaisen työsuunnitelman sekä teknisen ja rahoitusta koskevan välivaiheen raportin hyväksymistä; - viimeisen maksuerän suorittaminen edellyttää lopullisen teknisen ja rahoitusta koskevan raportin hyväksymistä. 3. Syyskuussa 1999 suoritettiin 701 600 euron ennakkomaksu. Ensimmäinen välivaiheen maksu suoritettiin marraskuussa 1999 ja se oli 491 957 euroa. Toinen välivaiheen maksu suoritettiin syyskuussa 2001 ja se oli 513 899 euroa. 4. Hankkeista laaditaan myös hankekohtaiset raportit (kuuden kuukauden välein ja vuosittain). Lisäksi DOH on laatinut omasta aloitteestaan seuraavat hanketta koskevat raportit: Helping People [Ihmisiä auttamassa] (1998); erinäisiä raportteja DO:n Saksassa toimivista huumeidenkäyttäjien kuntoutuskeskuksista; yleiskatsaus DOH-I:n omarahoitteisista avustusohjelmista Aasian ja Karibian alueella. 5. Tekniset ja rahoitusta koskevat raportit sekä niitä tukevat asiakirjat. 6. Huumausaineiden esiasteita koskeva ohjelma Karibian alueella sekä alueiden välinen yhteistyö Etelä-Afrikan kanssa hoidon ja kuntoutuksen alalla I vaihe, B7-6210/CAR/99-05. Hankkeen kokonaiskustannukset: 656 700 euroa, josta yhteisön osuus 525 360 euroa (82 %) ja DOH:n osuus 131 340 euroa (18 %). 7. Tekniset ja rahoitusta koskevat raportit ovat osoittautuneet tyydyttäviksi, ja DOH on toimittanut ne sopimuksissa vahvistettujen määräaikojen mukaisesti. DOH:n panos hankkeiden toteutukseen on ollut huomattava. DOH on esittänyt ensimmäisen maksuerän suorittamiseksi vaaditun vakuuden. Kokonaisarvion tulokset ovat myönteiset, ja hankkeen on todettu olevan erityisen aiheellinen ja tärkeä. Näin ollen yhteistyötä DOH:n kanssa on jatkettu.